DIE KLEUR VAN MY PEN - 'n Afrikaanse Blog: WAT NOU VAN SPIERE SE HOND?
Spiere voel niks lekker nie. Hy en hond sit onder die boom. Hulle gaan Ouma seker netnou haal. Dit klink baie lekker, maar daar is 'n ding wat hom baie, baie pla en niemand praat daaroor nie. Almal vertel hom net van die lekker speel met die maatjies en die lekker fietsry in die nuwe tannie se erf, maar dit is nie wat hy wil hoor nie. En, in elk geval, wie sê vir hulle die tannie se man wil hom en sy eie ouma daar in die woonstel hê?
Grootmense is wragtag baie snaaks. Hulle dink mos 'n mens is dom as jy vyf jaar oud is. Hy is mos nie dom nie en ook nie doof nie. Hoe dink hulle dan hoor hy as hond hom roep? As hy in die oggend opstaan en sy eie ouma het nog nie die deur oopgemaak nie, dan roep hond hom. En hy hoor. En hy gaan maak die deur vir hom oop. Sien? Hy is g'n doof nie.
Hy het gehoor die tannie praat kamma saggies met Daisy. Sy het ietsie gepraat van '...so kan dit nie aanhou nie. Ons sal 'n ander pla moet maak. My man dink ook so.' Nou dink hulle hy weet nie? Gmf, hulle dink sowaar hy is nog 'n baby.
Maar wat hy nog die hele tyd voor wag, is dat iemand asseblief vir hom sal sê wie nou na hond gaan kyk. Hond is nie gewoond daaraan om alleen te bly nie. Hy word mos ook honger en alleen. As daar net iemand is vir wie hy kan vra, maar niemand gee hom kans om te vra nie. Daisy is te besig om in te pak en die ander tannie kom seker nie weer kuier nie. Sy maak seker haar huis skool soos ouma altyd maak voor daar ander mense kom kuier. Miskien sal niemand sien as hy wegloop en vir hond kom kuier nie? Hy kan sommer sy pap of ietsie saambring en vir hond gee.
Nou voel hy 'n bietjie beter. Hy hoop net sy plan sal werk, anders is daar groot probleme vir hom en hond. Ai, as sy eie ouma nou net nie so gestaan en neuk het met die vallery nie. As sy in die bed gebly het, sou dit nooit gebeur het nie. Wie het in elk geval vir haar vertel om daardie tyd van die nag op te staan? Wie?
Hond gee 'n skewe blaffie en Spiere sien die ander tannie se motor by die hek. Sy ouma het gekom! Hy vergeet vir 'n oomblik van hond en hardloop om sy ouma 'n drukkie te gee. Sjoe, sy lyk so bietjie moeg. Hy wens sy kon nou hier in haar kamer op die bed so 'n bietjie kom slaap. Maar nee, Daisy bring die koffers en hy moet inklim. En my hond dan nou?
Dit is die mooiste huis wat hy al ooit gesien het. Hy en ouma het elkeen hulle eie kamer in die woonstel. Hy staan by die deur en kyk hoe Daisy vir ouma in die bed sit. Dit lyk of Daisy vreeslik haastig is en nou sommer dadelik wil ry. Ditsem. Niemand gaan na haar verlang nie. Sy moet net ry.
En toe hoor hy dit! Nee, dis nie waar nie. Hy weet dis nie waar nie en hy sal nie buite gaan kyk nie. Hulle lieg sowaar vir hom. Hy probeer om nie so haastig deur toe te loop nie, want as hulle vandag vir hom lieg... Hy hoor die oom buite praat. Met wie praat hy so mooi?
By die agterdeur storm sy eie hond op hom af. Hy spring en blaf en lek sy oubaas in die gesig. Dankie tog dat die hond hom so lek, want nou kan niemand sien dat hy alweer aan die tjank gegaan het nie.
By Martha, Keetmanshoop om November 02, 2017